
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr. P.l.X 694 din 10 noiembrie 2004.

La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social, punctul de vedere al Guvernului şi avizele primite de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în ceea ce priveşte modul de acordare a indemnizaţiei pentru creşterea copilului în sensul reintroducerii principiului compensaţiei proporţionale al indemnizaţiei mai sus menţionată cu nivelul contribuţiei, urmând ca de aceasta să poată beneficia, la cerere, ambii părinţi sau părintele întreţinător din cadrul familiei monoparentale, dacă sunt asiguraţi şi fac dovada încheierii cu angajatorul a unui contract de muncă cu timp parţial.
Comisia propune Plenului respingerea iniţiativei legislative din următoarele considerente:
a) Promovarea acestei iniţiative ar conduce la un efort bugetar, care în momentul de faţă nu poate fi susţinut, în condiţiile în care, în sistemul de asigurări sociale, mai puţin de jumătate din populaţie este asigurată.

b) Cumulul indemnizaţiei pentru creşterea copilului cu salariul nu este posibil întrucât, în sistemul public de pensii, o persoană nu poate fi, simultan, beneficiar al unei prestaţii de asigurări sociale, şi plătitor de asigurări sociale.

c) Fracţiunile timpului zilnic de lucru se iau în considerare numai la stabilirea stagiului de cotizare realizat de salariaţii care lucrează cu timp parţial de muncă, potrivit dispoziţiilor art.103 alin.(3) din Legea nr.53/2003 – Codul muncii, cu modificările şi compeltările ulterioare.
Pe cale de consecinţă, într-o lună, un salariat nu poate fi luat în evidenţa asigurărilor sociale de stat cu fracţiunile de zi corespunzătoare timpului cât beneficiază de indemnizaţie de asigurări sociale.

d) În cazul exercitării dreptului la indemnizaţie pentru creşterea copilului, pierderea venitului profesional este un efect direct al manifestării voinţei asiguratului, legislaţia muncii asigurând protecţia locului de muncă.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea propunerii a participat, în conformitate cu prevederile art.51 şi 52 din Regulamentul Camerei Deputaţilor, din partea Guvernului, d-l Mihai Şeitan, Secretar de Stat în cadrul Ministerului Muncii, Solidarităţii Sociale şi Familiei, Preşedintele Casei Naţionale de Pensii şi alte drepturi de Asigurări Sociale.
4. La lucrările comisiei au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu majoritate din voturile celor prezenţi.
5. Propunerea legislativă a fost respinsă de Senat în şedinţa din 9 noiembrie 2004.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 2 martie 2005, Comisia propune respingerea iniţiativei legislative, cu o abţinere.

